Pfizer Inc.
Pfizer Inc. er en global lægemiddelvirksomhed med hovedsæde i New York, USA. Virksomheden blev grundlagt i 1849 af fætrene Charles Pfizer og Charles Erhart i en industribygning i Williamsburg i Brooklyn. Omsætning tog for alvor fart under Den Amerikanske Borgerkrig, og i de første 100 år producerede virksomheden lægemidler uden navn til navngivning og distribution gennem andre.
Pfizer overtog i 2003 Pharmacia Corporation og var i 2020 verdens næststørste lægemiddelvirksomhed målt på omsætning. Pfizer har ca. 90.000 ansatte (2021) og driver forsknings- og udviklingsvirksomheder i USA, Storbritannien, Frankrig og Japan med et årligt forskningsbudget på ca. 40 milliarder kroner. Pfizer var i 2020 placeret som nr. 64 på Fortunes liste over de største virksomheder i USA.
Virksomheden markedsfører ca. 100 receptpligtige lægemidler til brug for behandling af bl.a. kræft, hjerte-kar-sygdomme, psykiske lidelser, infektioner og gigt. Dertil kommer vacciner og medicin til dyr.
Blandt virksomhedens mest kendte produkter er Lipitor (atorvastatin) mod for højt kolesterolindhold i blodet, Aricept (donepezil) mod Alzheimers sygdom, og Viagra (sildenafil), som er potensstimulerende.
I 2020 lykkedes det Pfizer i samarbejde med tyske BioNTech at opnå den første godkendelse af en vaccine mod COVID-19. Vaccinen bærer produktnavnet Comirnaty og er baseret på mRNA-teknologi. Comirnaty er godkendt til brug hos personer over 16 år, dog ikke til gravide og ammende, og har en effekt på cirka 95 procent. Udviklingen af vaccinen blev støttet af den tyske stat, som er delejer af BioNTech.